
Premierul Ciolacu vrea să îndatoreze ţara 


cu 36 miliarde de euro pentru a salva 


sistemul 


Necesarul de finanţare al României, care include 
atât deficitul bugetar, cât și refinanțarea datoriilor 
vechi ajunse la scadenţă, va fi de 180 mld. lei în 2024, 
adică 36 mld. euro, notează Ziarul Financiar. 

Guvernul are nevoie de 36 mld. euro în 2024, pentru a acoperi 


deficitul bugetar estimat la peste 17 mld. euro şi pentru a rostogoli 
datoria veche care va ajunge la scadenţă, adică circa 19 mld. euro, 


conform datelor publicate de Ministerul de Finanţe. Dintre aceştia, 
aproximativ 23 mld. euro ar urma să fie luaţi de la băncile locale şi 
populaţie, iar restul de 13 mld. euro de pe pieţele internaţionale. 
Cât de greu va fi de acoperit necesarul de finanţare? 


Consiliul Fiscal dă alerta 


„Necesarul de finanţare a fost de 202 mld. lei în 2023, dar anul 
trecut a fost un context extrem de favorabil pe pieţele de 
obligaţiuni, pentru că investitorii erau interesaţi să cumpere şi să 
aibă expunere pe România. La începutul anului trecut au fost 
emisiuni foarte mari. Anul trecut nerezidenţii şi-au crescut foarte 
mult expunerea pe titlurile de stat. Anul acesta nu se va mai repeta 
acest scenariu şi va fi destul de dificil pentru a acoperi necesarul 
de finanţare”, spune lonuţ Dumitru, economistul-şef al Raiffeisen 
Bank şi fost preşedinte al Consiliului Fiscal. 


Guvernul va împrumuta de pe piaţa locală, conform propriilor 
planuri, 23 mld. euro, dintre care o parte de la bănci şi o parte prin 
emisiuni de titluri de stat pentru populaţie. Problema, spune 
lonuţ Dumitru, e ca băncile locale sunt supraexpuse pe titluri de 
stat şi aproape un sfert din activele bancare locale sunt 
împrumuturi către guvern. 


„Este constrângerea cheie din buget şi de aceea trebuie să 
reducem deficitul bugetar repede. Piaţa locală este suprasaturată 
pentru că expunerea băncilor este de 23-24%. În piaţa locală, 
capacitatea de absorbţie este extrem de limitată. Spaţiul nu există, 
băncile sunt supraexpuse, de aceea trebuie să diversificăm cât se 
poate de mult. Ai constrângeri mari în finanţare”, mai spune lonuţ 
Dumitru. 


Cu alte cuvinte, la datoria publică se vor mai adăuga 36 mld. euro 
în 2024 din împrumuturile noi, iar o parte din cele vechi vor ajunge 
la scadenţă. Deşi, fără doar şi poate, datoria României va creşte în 
termeni nominali, ca pondere în PIB va rămâne, speră guvernul, la 
sub 50% din PIB şi în 2024, ca urmare a expansiunii economiei. 


Nivelul datoriei nu este mare, dacă este comparat cu al altor state 
din Uniunea Europeană, iar finanţare, chiar dacă scumpă, se va 
găsi. Ar putea să intervină probleme însă în cazul unui alt şoc 
extern şi pieţele financiare să oprească finanţarea sau să vândă 
titlurile de stat. În această situaţie, guvernul s-ar trezi cu o nevoie 
bugetară care nu poate fi acoperită nici de venituri şi nici de 
împrumuturi şi singurele variante sunt alte creşteri de taxe sau 
tăieri de cheltuieli bugetare, cum ar fi cu salariile, cum a făcut 
guvernul Emil Boc în 2010. 


Între timp însă, datoria publică se adună, pentru că guvernul este 
pe minus în fiecare an. Anul trecut, deficitul bugetar trebuia să fie 
de 14 mld. euro. La final de an, execuţia bugetară va arăta un 
deficit bugetar de circa 19 mld. euro, ceea ce înseamnă că 
guvernul a trebuit să mai găsească să împrumute 5 mld. euro, 
adică aproape 25 mld. lei. Cum spune lonuţ Dumitru, finanţarea a 
venit uşor în 2023, pentru că România se împrumuta la dobânzi 
mari, de peste 7%, iar titlurile de stat au devenit atractive pentru 
investitori de toate felurile. Situaţia se va mai schimba în 2024, 
mai spune economistul. Întrebarea este, însă, ce se va întâmpla 
dacă guvernul va rata din nou ţinta de deficit bugetar din 2024? 


Va fi şi mai complicat de finanţat, răspunde lonuţ Dumitru: „Anul 
trecut am depăşit cu mult deficitul bugetar ţintă. Probabil că nu va 
fi bine primit un astfel de lucru din partea investitorilor. Avem 
această perspectivă de reducere a dobânzilor, şi vedem că deja au 
scăzut. Şi investitorii se uită la deficitele care nu sunt tranzitorii. 
Am avut chiar şi 10% în ultimii ani, sunt mai mulţi ani la rând în 
care deficitele au fost foarte mari. Dobânzile sunt undeva la 2% 
din PIB, care nu este o sumă chiar mică, dacă ne raportăm la 
anvelopa bugetară. Dacă ne uităm şi raportăm la resursele noastre 
destul de mici, povara începe să crească”, a mai spus lonuţ 
Dumitru. 

